PUWas bantu usahawan wanita
SARIKEI: Program Pelesenan Perniagaan Usahawan Wanita Sarawak (PUWas) merupakan salah satu pendekatan dari Kerajaan Sarawak untuk membantu usahawan wanita di negeri ini. Menurut Pengarah Jabatan Wanita dan Keluarga Sarawak, Noriah Ahmad, program memudahkan usahawan-usahawan wanita di Sarawak mendapatkan lesen dan permit perniagaan. “Ini merupakan inisiatif Kerajaan Sarawak supaya usahawan wanita ini tidak lagi ketinggalan sekiranya ada bantuan pada masa akan datang. “Program ini telah direncanakan dengan baik dimana semua usahawan wanita tidak perlu ke pejabat berkaitan untuk mendaftar perniagaan sebaliknya pejabat berkaitan turut menyertai program ini bagi memudahkan permohonan pelesenan,” katanya. Beliau berkata demikian ketika berucap di Program Pelesenan Perniagaan Usahawan Wanita Sarawak (PUWas), kelmarin. Katanya, ramai peniaga termasuk usahawan wanita terjejas sepanjang Perintah Kawalan Pergerakan (PKP) lalu. “Atas kesedaran itu, kita mahu membantu mereka menyediakan kemudahan melalui PUWas. “Selepas penganjuran PUWas di Sarikei, penganjurannya akan diteruskan di daerah Sibu. “Kita berharap program ini dapat dimanfaatkan sepenuhnya oleh peserta untuk mendapatkan lesen perniagaan, sekaligus memperluaskan lagi perniagaan mereka,” ujarnya. Dalam turut hadir di program tersebut ialah Ahli Dewan Undangan Negeri (ADUN) Repok, Dato’ Sri Huang Tiong Sii. Oleh Earl Anek 
See author's posts
